Uliana Kravtxenko

Julia Maria Schneider (), ezkondu ondorengo abizenez Niementowska (Mykolaiv, 1860ko apirilaren 18a – Przemyśl, 1947ko martxoaren 31), Uliana Kravtxenko () izengoitiaz ezagunagoa, ukrainar irakasle eta idazlea izan zen. Poesia liburu bat argitaratu zuen lehen emakumea izan zen Mendebaldeko Ukrainan.

 Bizitza 
Mykolaiven jaioa, Julia Schneider Lviven hazi zen eta pedagogia eskola batean ikasi zuen. Aita Julius Schneider funtzionarioa zuen, eta ama Julia Lopuxanska, bizantziar errituko apaiz katoliko baten alaba.

Poesia idazteko lehen saiakerak polonieraz eta ukraineraz egin zituen Antonina Machczyńska irakaslearen zuzendaritzapean. Pedagogia eskolan graduatu ondoren, Bóbrka herrira joan zen irakasle. Argitaratu zuen lehen ipuina Zoria aldizkarian agertu zen. Kravtxenkok Galitziako emakume ukrainarren mugimenduan parte hartu zuen modu aktiboan. Emakumeen mugimenduaren aitzindaritzat hartzen zen, eta emakumeen askapena gai nagusietako bat izan zen bere poesian. Galitziako lehen emakume irakasleetako bat ere izan zen. 1885ean, Ivan Frankoren ahaleginei esker, lana lortu zuen Lviven, baina urte berean lan horretatik kanporatu zuten ideia sozialistak sustatzeagatik. Ordutik 1900era arte, irakasle lanetan aritu zen Galitziako hainbat herritan. 

1886ko azaroaren 22an, Jan Ambroży Niementowskirekin ezkondu zen, Dolixnia Luzhok herriko eskolako zuzendariarekin. Hiru seme-alaba izan zituen: Jerzy, Teodora eta Julia. Jerzy margolaria eta polonierazko poeta zen, eta 29 urte zituela erail zuten Javoriven, 1918ko azaroaren 28an, Polonia–Ukrainako gerran, poloniar milizia antolatzen ari zela.

1920an, Uliana Kravtxenko Przemyślera joan zen behin betiko irakasle erretiratu gisa. 1941ean, Sobietar Idazleen Batasunean sormen lanari ekin zion eta Przemyśleko zinegotzi bilakatu zen. Przemyślen hil zen, 86 urte zituela.

 Lan hautatuak 
Helduentzako poesia
 Prima vera (1885)
 Na novy xliakh (1891)
 V zhytti ie stxos (1929)
 Dlia nei – vse! (1931)
 Vybrani poezii (1941)
Haurrentzako poesia
 Prolisky (1921)
 V dorohu (1921)
 Lebedyna pisnia (1924)
 Xelesty nam barvinotxku (1932)
Prosa bilduma
 Moi tsvity (1933)
Oroitzapenak
 Zamist avtobiohrafii (1934)
 Spohady utxytelky (1935)
Eleberri labur autobiografikoa
 Khryzantemy (1961, hil ostekoa)

 Iruditegia 

 Erreferentziak 

 Kanpo estekak 

Kategoria:Austria-Hungariako Inperioko jendea
Kategoria:Ukrainako poetak
Kategoria:Emakume poetak
Kategoria:Ukrainako haur literaturako idazleak
Kategoria:XIX. mendeko emakume idazleak
Kategoria:XX. mendeko emakume idazleak
Kategoria:Ukrainerazko idazleak
Kategoria:Emakume irakasleak
Kategoria:Emakume zinegotziak
Kategoria:Izengoitiak